b'\n_START_ARTICLE_\nWerner Herzog\n_START_SECTION_\nMladost\n_START_PARAGRAPH_\nWerner Herzog je odra\xc5\xa1\xc4\x8dal na odro\xc4\x8dni kmetiji na Bavarskem, nedale\xc4\x8d stran od nem\xc5\xa1ko-avstrijske meje. Pri 12 letih, po lo\xc4\x8ditvi star\xc5\xa1ev, se je z materjo, Jugoslovanko, preselil v M\xc3\xbcnchen. Trdi, da je \xc5\xa1ele pri svojih 17 letih prvi\xc4\x8d telefoniral in videl svoj prvi film._NEWLINE_V M\xc3\xbcnchnu je v istem stanovanju bival tudi Klaus Kinski, ki je \xc5\xbee takrat bil pravi ekscentrik._NEWLINE_V M\xc3\xbcnchnu je Herzog opravil maturo in pri\xc4\x8del \xc5\xa1tudirati zgodovino, primerjalno knji\xc5\xbeevnost in teatrologijo. V Pittsburghu v ZDA je kratek \xc4\x8das \xc5\xa1tudiral tudi filmsko znanost. Nikoli ni obiskoval nobene filmske \xc5\xa1ole, vsega se je nau\xc4\x8dil sam.\n_START_SECTION_\nPrvi projekti\n_START_PARAGRAPH_\nSvoj prvi film, Lebenszeichen, je posnel pri 19 letih. Zanj je pridobil finan\xc4\x8dno podporo kuratorija\xc2\xa0\xc2\xbbMladi nem\xc5\xa1ki film\xc2\xab. Film mu je prinesel tudi nagrado za najbolj\xc5\xa1i prvenec. Toda film je javno objavil \xc5\xa1ele leta 1968. Pred tem je prikazal leta 1962 \xc5\xbee kratki film Herakles._NEWLINE_Herzog je leta 1963 ustanovil produkcijsko podjetje Werner Herzog Filmproduktion v M\xc3\xbcnchnu.\n_START_SECTION_\nPrivatno \xc5\xbeivljenje\n_START_PARAGRAPH_\nLeta 1967 se je poro\xc4\x8dil z Martje Grohmann. 1973 sta dobila sina Rudolpha Amosa Achmeda._NEWLINE_Leta 1980 je Werner Herzog postal spet o\xc4\x8de. Tokrat mu je igralka Eva Mattes (ki je igrala tudi v njegovem filmu\xc2\xa0\xc2\xbbWoyzeck\xc2\xab) rodila h\xc4\x8derko Hanno._NEWLINE_1987 se je Herzog poro\xc4\x8dil s Christine Mario Ebenberger. Njun sin, Simon David Alexander Herzog, se je rodil leta 1989._NEWLINE_Herzog je trenutno (2006) poro\xc4\x8den z Leno Herzog.\n_START_SECTION_\nFilmi\n_START_PARAGRAPH_\nVeliko filmov je posnel v angle\xc5\xa1\xc4\x8dini. V petih filmih je glavno vlogo odigral Klaus Kinski. O tem sodelovanju je Herzog leta 1999 posnel tudi dokumentarni film Mein liebster Feind._NEWLINE_V Herzogovem opusu je tudi veliko drugih dokumentarnih filmov. Pravzaprav je po zadnjem filmu s Kinskijem, Cobra Verde, posnel le dva fiktivna filma. V svojih dokumentarnih delih se upira Cinema verit\xc3\xa9. Pogosto namre\xc4\x8d snema visoko estetizirane, subjektivne filme, z lastno perspektivo o obravnavani tematiki. To gre celo tako dale\xc4\x8d, da osebam dolo\xc4\x8di kaj naj re\xc4\x8dejo._NEWLINE_Pou\xc4\x8duje na Nem\xc5\xa1ki filmski in televizijski akademiji (DFFB) v Berlinu ter je za svoje filme prejel \xc5\xa1tevilne nagrade. Zadnja ve\xc4\x8dja je nagrada ameri\xc5\xa1kega zdru\xc5\xbeenja re\xc5\xbeiserjev (Directors Guild of America) za re\xc5\xbeiserja najbolj\xc5\xa1ega dokumentarca za\xc2\xa0\xc2\xbbGrizzly man\xc2\xab.\n_START_SECTION_\nOpere\n_START_PARAGRAPH_\nSredi osemdesetih let se je Werner Herzog posvetil operi. Debitiral je z opero Ferruccia Busonija, Doktor Faustus. Znan je postal z re\xc5\xbeiranjem oper Richarda Wagnerja.'